*Projekts*

Rīgā

 \_\_\_05.2016. Nr. \_\_\_\_

Uz 10.06.2016. Nr. 142.9/4-12-12/16

**Latvijas Republikas Saeimas**

**Cilvēktiesību un sabiedrisko lietu komisijai**

**Sociālo un darba lietu komisijai**

Ministru kabinetā ir saņemta Saeimas Cilvēktiesību un sabiedrisko lietu komisijas un Sociālo un darba lietu komisijas 2016.gada 10.jūnija vēstule Nr.142.9/4-12-12/16, kurā informējat par abu komisiju kopsēdē 2016.gada 1.jūnijā izskatīto jautājumu par Latvijas Republikas konsolidēto (trešo, ceturto un piekto) nacionālo ziņojumu par Apvienoto Nāciju Organizācijas 1989.gada 20.novembra Bērnu tiesību konvencijas (turpmāk – Konvencija) izpildi (turpmāk – Nacionālais ziņojums), īpašu uzmanību pievēršot Apvienoto Nāciju Organizācijas Bērnu tiesību komitejas 2016.gada 29.janvāra noslēguma apsvērumos Latvijai izteikto rekomendāciju (turpmāk – Rekomendācijas) izpildei.

Vienlaikus minētajā vēstulē norādīts, ka deputāti pauda vienotu viedokli, ka Latvijai būtu jāveic visi nepieciešamie pasākumi, lai panāktu, ka rekomendācijas tiek pilnībā ieviestas.

Tāpat deputāti uzsvēra nepieciešamību stiprināt labklājības ministra vadītās Bērnu tiesību aizsardzības komisijas (turpmāk – Komisija) lomu konvencijas un tās papildu protokolu ieviešanā Latvijā. Lai īstenotu Komisijai normatīvajos aktos noteiktās funkcijas, jaunajā Rekomendāciju izpildes periodā būtu jāpilnveido Komisijas institucionālā struktūra, tās sastāvā iekļaujot augsta līmeņa ministriju amatpersonas, jānodrošina regulārs Komisijas darbs, sistemātiski sekojot līdzi komitejas noslēguma apsvērumos noteikto rekomendāciju izpildei, sagatavojoties nākamā nacionālā ziņojuma izstrādei, iesniegšanai un aizstāvēšanai.

Saskaņā ar minēto vēstuli Ministru kabinets tiek aicināts izstrādāt atbilstošu mehānismu, lai uzlabotu Komisijas darbības efektivitāti, koordinējot valsts bērnu tiesību aizsardzības politiku un rekomendāciju pilnīgu ieviešanu, kā arī apsvērt nepieciešamību minētā jautājuma risināšanā iesaistīt valsts attīstības plānošanas un koordinācijas vadošo iestādi – Pārresoru koordinācijas centru.

Informēju, ka Ministru kabineta redzējums jautājumā par Komisijas lomas stiprināšanu Konvencijas un tās papildu protokolu ieviešanai Latvijā kopumā saskan ar Saeimas Cilvēktiesību un sabiedrisko lietu komisijas un Sociālo un darba lietu komisijas pausto nostāju.

Piekrītu, ka, lai turpmāk Komisija spētu īstenot tai noteiktās funkcijas, jānodrošina, ka Komisija sanāk regulāri, bet ne retāk kā 2-3 reizes gadā. Patlaban Komisijas nolikums (apstiprināts Komisijas 2013.gada 23.oktobra sēdē, protokols nr.1, 10.punkts) paredz sasaukt Komisijas sēdi vismaz reizi gadā. Tāpat jāaktualizē jautājums, ka Komisijas sēžu sasaukšanu rosina ne tikai Komisijas priekšsēdētājs (labklājības ministrs), bet arī Komisijas locekļi, aicinot Komisijas locekļus uz lielāku iniciatīvu, izvirzot izskatāmos jautājumus. Šādas tiesības Komisijas locekļiem prasīt Komisijas sēdes sasaukšanu jau patlaban paredz nolikums, taču praksē vienīgi Latvijas biedrība “Glābiet bērnus” ir lūgusi labklājības ministru sasaukt Komisijas sēdi. Saskaņā ar Komisijas nolikuma 11.punktu pēc Komisijas priekšsēdētāja vai vismaz trīs Komisijas locekļu pieprasījuma tiek sasaukta ārkārtas Komisijas sēde.

Savukārt attiecībā uz Komisijas sastāvu jānorāda, ka Komisijas nolikums (6.punkts) jau patlaban paredz augsta līmeņa ministriju pārstāvības nodrošināšanu: labklājības ministrs, iekšlietu ministrs, izglītības un zinātnes ministrs, tieslietu ministrs un veselības ministrs. Tomēr nolikums arī pieļauj, ka ministrs savā vietā var pilnvarot citu pārstāvi, nenosakot pārstāvības līmeni. Ievērojot minēto, patlaban Komisijas sastāvā iekļauti ļoti dažāda līmeņa ministriju pārstāvji (labklājības ministra 2013.gada 10.oktobra rīkojums nr.63): ministrs, valsts sekretāra vietnieks, departamenta direktors un nodaļas vadītājs.

Tādējādi secināms, ka, lai gan patlaban Komisijas darbību reglamentējošie tiesību akti paredz iespējas aktivizēt komisijas darbu, nodrošinot gan Komisijas sēžu regularitāti, gan arī augsta līmeņa pārstāvību, nepieciešami zināmi pilnveidojumi gan praksē, gan darbību regulējošajos tiesību aktos (piemēram, aktualizējot informāciju par apstiprināto Komisijas sastāvu).

Šādi pilnveidojumi jau ir tikuši uzsākti, lai panāktu pastāvīgu sekošanu līdzi Rekomendāciju ieviešanai, kā arī lai savlaicīgi būtu iespējams Labklājības ministrijai kā vadošajai valsts pārvaldes iestādei bērnu tiesību aizsardzības politikas jomā reaģēt uz konstatētajiem izaicinājumiem, kas saistīti ar Rekomendāciju ieviešanu.

Kā viens no tiem ir jāpiemin Labklājības ministrijas izstrādātais informatīvā ziņojuma projekts „Par Apvienoto Nāciju Organizācijas Bērnu tiesību komitejas noslēguma apsvērumos Latvijai izteikto rekomendāciju izpildes nodrošināšanu līdz 2021.gadam” un tam pievienotais Ministru kabineta sēdes protokollēmuma projekts. Ar iesaistītajām institūcijām saskaņotais informatīvā ziņojuma projekts un protokollēmuma projekts 2016.gada 12.jūlijā iesniegts izskatīšanai Ministru kabinetā (izsludināts Valsts sekretāru sanāksmē 2016.gada 7.aprīlī, VSS-276).

Atbilstoši minētajam protokollēmuma projektam visām ministrijām to kompetences ietvaros uzdots padarīt plaši pieejamas Rekomendācijas, kā arī Nacionālo ziņojumu un ar tā aizstāvēšanu saistīto informāciju; sadarbībā ar nevalstiskajām organizācijām izvērtēt rekomendāciju izpildes iespējas un sniegt informāciju Labklājības ministrijai rekomendāciju izpildes plāna sagatavošanai; atbilstoši izpildes plānam nodrošināt rekomendāciju izpildi līdz nākošā nacionālā ziņojuma iesniegšanas termiņam (2021.gada 12.maijam); sākot no 2017.gada, reizi gadā līdz 15.aprīlim sniegt atskaiti Labklājības ministrijai par rekomendāciju izpildes rezultātiem iepriekšējā gadā, iekļaušanai ikgadējā pārskatā par bērnu stāvokli Latvijā. Savukārt Labklājības ministrijai uzdots: nodrošināt regulāru rekomendāciju ieviešanas monitoringu, apkopojot informāciju no kompetentajām ministrijām par rekomendāciju izpildi iekļaušanai ikgadējā pārskatā par bērnu stāvokli Latvijā; sākot no 2017.gada, ikgadējā pārskatā par bērnu stāvokli Latvijā iekļaut informāciju par rekomendāciju izpildi iepriekšējā gadā.

Informēju, ka Saeimas Cilvēktiesību un sabiedrisko lietu komisijas un Sociālo un darba lietu komisijas izteiktie aicinājumi tiks izskatīti tuvākajā Komisijas sēdē. Tādējādi tiks nodrošināta Komisijas piedalīšanās jautājumu izskatīšanā par tās darbības pilnveidi, neatstājot šo jautājumu vienīgi Ministru kabineta izlemšanai.

Šāds Komisijas sasaukšanas laika plānojums ir noteikts, lai varētu izskatīt kompetento ministriju veikto izvērtējumu par Rekomendāciju izpildes iespējām, kā arī aktivitātēm, kas iekļaujamas rekomendāciju izpildes plānā (šī uzdevuma izpildes termiņš – 2016.gada 30.novembris). Šai pašā sēdē paredzēts arī iepazīstināt Komisijas dalībniekus ar pārskata par bērnu stāvokli Latvijā 2015.gadā secinājumiem (termiņš minētā pārskata iesniegšanai Ministru kabinetā ir 2016.gada 10.novembris). Minētā pārskata sagatavošana tiek nodrošināta saskaņā ar Bērnu tiesību aizsardzības likuma 62.panta pirmās daļas 7.punktu.

Savukārt turpmākajos gados vienu no Komisijas sēdēm plānots sasaukt gada vidū – jūnijā, lai varētu komisijas locekļus iepazīstināt ar ikgadējā pārskata par bērnu stāvokli Latvijā secinājumiem. Šāds laika plānojums paredzēts, jo, sākot no 2017.gada, ikgadējā pārskata par bērnu stāvokli Latvijā iesniegšanas termiņš Ministru kabinetā būs 1.jūnijs – Starptautiskā bērnu aizsardzības diena.

Attiecībā uz Pārresoru koordinācijas centra iesaisti informēju, ka centra pārstāvis ir jau iekļauts Komisijas sastāvā (Komisijas nolikuma 6.7.apakšpunkts).

Ministru prezidents Māris Kučinskis

Iesniedzējs:

labklājības ministra vietā

veselības ministre A.Čakša

 Neikens 67021673

 Lauris.Neikens@lm.gov.lv